CELEX: 32020R2158
Language: el
Date: 2020-12-14 00:00:00
Title: Εκτελεστικός κανονισμός (EU) 2020/2158 της Επιτροπής της 14ης Δεκεμβρίου 2020 για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Chabichou du Poitou» (ΠΟΠ)]

21.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 431/32
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (EU) 2020/2158 ΤΗΣ ΕΠΙΤΡΟΠΗΣ
         της 14ης Δεκεμβρίου 2020
         για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Chabichou du Poitou» (ΠΟΠ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Chabichou du Poitou», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕK) αριθ. 159/2009 της Επιτροπής (3).
                  
               
                     (2)
                  
                  
                     Με επιστολή της 4ης Δεκεμβρίου 2018, οι γαλλικές αρχές γνωστοποίησαν στην Επιτροπή ότι χορηγήθηκαν μεταβατικές περίοδοι, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, με διάρκεια που περιορίζεται από δύο έως πέντε έτη, σε επιχειρήσεις εγκατεστημένες στην επικράτειά τους, οι οποίες πληρούν τους όρους του εν λόγω άρθρου σύμφωνα με το διάταγμα της 7ης Νοεμβρίου 2018 για την τροποποίηση των προδιαγραφών της προστατευόμενης ονομασίας προέλευσης «Chabichou du Poitou», το οποίο δημοσιεύθηκε στις 14 Νοεμβρίου 2018 στην Επίσημη Εφημερίδα της Γαλλικής Δημοκρατίας (4). Με επιστολή της 28ης Ιανουαρίου 2020, οι ίδιες αρχές κοινοποίησαν το κείμενο νέου διατάγματος, της 24ης Δεκεμβρίου 2019, το οποίο δημοσιεύθηκε στις 10 Ιανουαρίου 2020 στην Επίσημη Εφημερίδα της Γαλλικής Δημοκρατίας (5), τροποποιώντας το διάταγμα της 7ης Νοεμβρίου 2018, καθώς και τα ονόματα των επιχειρήσεων που επωφελούνται από τη μεταβατική αυτή περίοδο. Ο κατάλογος των εν λόγω επιχειρήσεων επισυνάπτεται στις προδιαγραφές. Κατά την εθνική διαδικασία ένστασης, οι εν λόγω επιχειρήσεις, οι οποίες διέθεταν νομίμως το προϊόν «Chabichou du Poitou» στο εμπόριο συνεχώς επί τουλάχιστον πέντε έτη πριν από την υποβολή της αίτησης, υπέβαλαν ένσταση. Δύο επιχειρήσεις υπέβαλαν ένσταση κατά της ακόλουθης διάταξης: Κεφάλαιο «Μέθοδος παραγωγής»: «Απαγορεύεται η προστράγγιση του τυροπήγματος.». Δύο επιχειρήσεις υπέβαλαν ένσταση κατά της ακόλουθης διάταξης: Κεφάλαιο «Περιγραφή του προϊόντος»: «Το «Chabichou du Poitou» παρασκευάζεται αποκλειστικά από νωπό [και πλήρες] [αίγειο] γάλα» και στο κεφάλαιο «Μέθοδος παραγωγής»: «Χρησιμοποιείται νωπό αίγειο γάλα.». Εκατό επιχειρήσεις υπέβαλαν ένσταση κατά της ακόλουθης διάταξης: Κεφάλαιο «Μέθοδος παραγωγής»: «Τουλάχιστον το 75 % του ετήσιου σιτηρεσίου των αιγών του κοπαδιού προέρχεται από τη γεωγραφική περιοχή, ήτοι 825 χιλιόγραμμα ξηράς ουσίας ανά αίγα και ανά έτος.». Δεκαοκτώ επιχειρήσεις υπέβαλαν ένσταση κατά της ακόλουθης διάταξης: Κεφάλαιο «Μέθοδος παραγωγής»: «Το σιτηρέσιο αποτελείται τουλάχιστον κατά 55 % από χορτονομές, ήτοι 605 χιλιόγραμμα ξηράς ουσίας ανά αίγα και ανά έτος.». Ογδόντα έξι επιχειρήσεις υπέβαλαν ένσταση σχετικά με τις ακόλουθες διατάξεις του κεφαλαίου «Μέθοδος παραγωγής»: «Το συμπληρωματικό σιτηρέσιο περιέχει τουλάχιστον 150 χιλιόγραμμα ή 30 % σιτηρών και/ή ελαιούχων σπόρων και/ή πρωτεϊνούχων φυτών που προέρχονται από τη γεωγραφική περιοχή.», «Το σιτηρέσιο ανά αίγα και ανά έτος περιέχει τουλάχιστον 200 χιλιόγραμμα ξηράς ουσίας υπό μορφή μηδικής ή ψυχανθών που προέρχονται από τη γεωγραφική περιοχή.» και «Οι χορτονομές παράγονται εξ ολοκλήρου στη γεωγραφική περιοχή.».
                  
               
                     (3)
                  
                  
                     Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ’ εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης (6).
                  
               
                     (4)
                  
                  
                     Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Chabichou du Poitou» (ΠΟΠ).
         
         
            Άρθρο 2
            Η προστασία που χορηγείται δυνάμει του άρθρου 1 υπόκειται στη μεταβατική περίοδο την οποία χορήγησε η Γαλλία βάσει του άρθρου 15 παράγραφος 4 του κανονισμού (ΕΕ) αριθ. 1151/2012 στις επιχειρήσεις που πληρούν τους όρους του εν λόγω άρθρου, με τα διατάγματα της 7ης Νοεμβρίου 2018 και της 24ης Δεκεμβρίου 2019 σχετικά με την τροποποίηση των προδιαγραφών της προστατευόμενης ονομασίας προέλευσης «Chabichou du Poitou», τα οποία δημοσιεύθηκαν στις 14 Νοεμβρίου 2018 και στις 10 Ιανουαρίου 2020 αντίστοιχα στην Επίσημη Εφημερίδα της Γαλλικής Δημοκρατίας.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Δεκεμβρίου 2020.
            
               
                  Για την Επιτροπή,
               
               
                  εξ ονόματος της Προέδρου,
               
               Janusz WOJCIECHOWSKI
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου (ΕΕ L 148 της 21.6.1996, σ. 1).
         
            (3)  Κανονισμός (ΕΚ) αριθ. 159/2009 της Επιτροπής, της 25ης Φεβρουαρίου 2009, για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Chabichou du Poitou (ΠΟΠ)] (ΕΕ L 53 της 26.2.2009, σ. 8).
         
            (4)  Επίσημη Εφημερίδα της Γαλλικής Δημοκρατίας αριθ. 0263 της 14ης Νοεμβρίου 2018, κείμενο αριθ. 36.
         
            (5)  Επίσημη Εφημερίδα της Γαλλικής Δημοκρατίας αριθ. 0008 της 10ης Ιανουαρίου 2020, κείμενο αριθ. 35.
         
            (6)  ΕΕ C 251 της 31.7.2020, σ. 22.